Kommentaar: Die Burger, Beeld en Volksblad sê | Netwerk24
Dalk te veel van die DRK se nuwe president verwag
14 Januarie 2019 00:00
Die rusie oor die uitslag van die presidentsverkiesing in die Demokratiese Republiek van die Kongo (DRK) wys weer eens dat groot dele van Afrika maar nie daarin slaag om aan die vereistes vir 'n suksesvolle staat te voldoen nie.
Dié land se verkiesingskommissie het verrassenderwys 'n opposisieleier, Felix Tshisekedi, as die wenner aangewys. Dit ondanks die feit dat die sittende president, Joseph Kabila, liefs 'n ander kandidaat – hetsy Martin Fayulu of Emmanuel Shadary – as sy opvolger gesien het.
Tshisekedi se voorsprong van 7 miljoen stemme teenoor Fayulu se 6,4 miljoen en Shadary se 4,4 miljoen was egter te groot. Die verkiesingskommissie kon nie anders as om Tshisekedi tot oorwinnaar uit te roep nie.
In Afrika is verkiesingsuitslae egter selde eenvoudig. Dus het Fayulu onmiddellik luidkeels geprotesteer dat die uitslag bekook is, en mense opgeroep om "vir die waarheid te veg".
Eintlik is dit 'n wonder dat die verkiesing hoegenaamd plaasgevind het. Dis herhaaldelik – onwettig – uitgestel deurdat Kabila eenvoudig geweier het om, soos die land se grondwet vereis, afstand van die mag te doen.
Die DRK is byna 'n prototipe van die soort staat waarheen ook Suid-Afrika onder Jacob Zuma en die Gupta-familie langsamerhand onderweg was: 'n staat gelei deur 'n groep skurke wat die staat nie as instrument vir die ontwikkeling van die land se mense beskou nie, maar as 'n melkkoei om vir eie gewin droog te melk.
In teorie is dit nie moeilik om die vereistes vir 'n suksesvolle staat te identifiseer nie: die aanstelling van eerlike, bekwame en ervare mense in belangrike bestuursposte; behoorlike demokratiese toesig oor die doen en late van die regering; 'n onafhanklike regbank; en voldoende beskerming vir die vryheid van spraak, met inbegrip van waardering vir die onmisbare rol van die onafhanklike nuusmedia.
In die DRK is niks hiervan vanselfsprekend nie. Vir te lank is die land deur die Belgiese koloniale owerheid en die regerings van die onafhanklike Kongo uitgemergel totdat slegs 'n leë dop oorgebly het. Vir die arme Tshisekedi wag 'n bykans onmoontlike taak. Hy moet 'n wonder verrig, wat nie gaan gebeur nie.
Meer oor: Demokratiese Republiek Van Die Kongo (Drk) | Suksesvolle Staat | Presidentsverkiesing | Nuwe President